Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: hajtanak végre, estenként értelmeznek is kísérleteket, méréseket. Alkalmazzuk és alkalmaztatjuk a 2000. évi XXV. törvény a „kémiai
Paragraph Index: 304

9. évfolyam Célok és feladatok A kilencedik évfolyam megkezdésekor a tanulók már legalább öt éve tanulják az idegen nyelvet. Megértik az idegen nyelvű óravezetést, konkrét élethelyzetekben, valós kommunikációs feladatokban tudják használni az idegen nyelvet nagyon egyszerű kommunikációs célokra. Ugyanakkor az egy csoportban tanulók különböző óravezetési stílushoz, különböző munkaformákhoz szoktak, ennek az évnek tehát kiemelt feladata a csoport módszertani összeszoktatása. A különböző helyekről érkezett tanulók adott esetben különböző tananyagokkal dolgoztak, ennek az évnek ezért fontos további feladata a tanulók képességeinek, tudásának felmérése, és ennek megfelelően fejlesztésük annak érdekében, hogy a továbbiakban a csoport minél sikeresebben tudjon együtt dolgozni. Nagyon fontos azonban e közben a motiváció fenntartása. Ezért mindenképpen érzékeltetni kell a tanulókkal, hogy még ha ismételnek is bizonyos dolgokat, már hatalmas haladást tettek meg, semmiképpen sem ajánlatos tehát kezdő tananyagot használni. Ennek a tanévnek a fő célja, hogy a tanulók egyéni szükségleteinek megfelelően kiegyenlítődjön a tudásuk, és az A2 szintet valóban mindenki elérje a szövegértés és a szövegalkotás terén is, mind írásban, mind szóban. Fejlesztési feladatok A tanuló megért olyan mondatokat és gyakrabban használt kifejezéseket, amelyek az őt közvetlenül érintő területekhez kapcsolódnak (pl. nagyon alapvető személyes és családdal kapcsolatos információk, vásárlás, helyismeret, állás). Az egyszerű és begyakorolt nyelvi helyzetekben tud kommunikálni úgy, hogy egyszerű és direkt módon információt cserél családi vagy mindennapi dolgokról. Tud egyszerű nyelvi eszközöket használva beszélni saját hátteréről, szűkebb környezetéről és a közvetlen szükségleteivel kapcsolatos dolgokról. Tematikai egység

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes